TFG เซ็น MOU ให้ทุนหนุนงานวิจัยผลิตอาหารสัตว์ช่วยต่อยอดธุรกิจ
TFG เซ็น MOU ให้ทุนหนุนงานวิจัยเทคโนโลยีผลิตอาหารสัตว์-เนื้อสัตว์เชื่อช่วยต่อยอดธุรกิจ
18 ต.ค. 2559

นายเชิดศักดิ์ กู้เกียรตินันท์ ประธานเจ้าหน้าที่ปฏิบัติการ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า บริษัทได้ลงนามในบันทึกข้อตกลงความร่วมมือ (MOU) กับคณะอุตสาหกรรมเกษตร มหาวิทยาลัยเกษตรศาสตร์ วิทยาเขตบางเขน เมื่อวันที่ 18 ต.ค.59 ซึ่งครอบคลุมกิจกรรมการสนับสนุนการจัดทำโครงการวิจัยทางการวิเคราะห์ตลาด และวิเคราะห์/วิจัยพัฒนาผลิตภัณฑ์ เพื่อที่จะรองรับความต้องการของผู้บริโภค(Consumer Choice and Product) และให้การสนับสนุนให้ทุนวิจัยและทุนการศึกษาสำหรับนักวิจัยและนักศึกษา
 ทั้งนี้ บริษัทได้ดำเนินโครงการความร่วมมือกับสถาบันการศึกษาอย่างต่อเนื่อง โดยในวันที่ 20 ต.ค.59 บริษัทจะมีการลงนามใน MOU กับคณะเทคโนโลยีการเกษตร สถาบันเทคโนโลยีพระจอมเกล้าเจ้าคุณทหารลาดกระบัง ซึ่งครอบคลุมกิจกรรม 2 ส่วน คือ การสนับสนุนการจัดทำโครงการวิจัยทางด้านเทคโนโลยีการผลิตสัตว์และวิทยาศาสตร์เนื้อสัตว์ และ ให้การสนับสนุนให้ทุนวิจัยและทุนการศึกษาสำหรับนักวิจัยและนักศึกษา
“ความร่วมมือด้านวิชาการและงานวิจัยระหว่างหน่วยงานสถานศึกษาของรัฐ และบริษัท ซึ่งเป็นภาคอุตสาหกรรมรายใหญ่จะส่งผลให้เกิดการสร้างองค์ความรู้ใหม่ทั้งองค์ความรู้ด้านวิชาการ และการนำไปใช้จริงในระดับอุตสาหกรรม ได้แก่ ด้านอาหารสัตว์ เทคโนโลยีการผลิตสัตว์ และผลิตภัณฑ์เนื้อสัตว์ให้ตรงตามความต้องการของอุตสาหกรรมอย่างแท้จริง อีกทั้งแนวการทำธุรกิจของบริษัทฯที่ให้ความสำคัญด้านงานวิจัยเพื่อการผลิตอาหารสัตว์ และผลิตภัณฑ์เนื้อสัตว์ที่มีคุณภาพ มีความปลอดภัย มีความแตกต่างของผลิตภัณฑ์ให้ตรงกับความต้องการของผู้บริโภค ซึ่งจะเป็นส่วนสำคัญที่ทำให้บริษัทฯเติบโตได้อย่างยั่งยืนในอนาคต”นายเชิดศักดิ์ กล่าว
ทั้งนี้ TFG จะเข้าไปมีบทบาทในด้านการจัดทำโครงการวิจัยร่วมกับนักวิจัยและคณะอาจารย์ของมหาวิทยาลัย โดยบริษัทฯจะให้ทุนสนับสนุนการทำวิจัยในโครงการดังขอบเขตดังกล่าว และจะให้การสนับสนุนให้นักศึกษาทั้งระดับปริญญาตรี โท และเอกสามารถเข้าฝึกทำงานกับบริษัทฯ ในส่วนงานที่เกี่ยวข้องตั้งแต่กระบวนการผลิตอาหารสัตว์จนถึงผลิตภัณฑ์จากสัตว์ และงานด้านการวิจัยและพัฒนา ซึ่งจะทำให้สถาบันการศึกษาผลิตบัณฑิตที่มีองค์ความรู้แบบรอบด้านทั้งภาคทฤษฎี และปฏิบัติสามารถทำงานได้อย่างมีประสิทธิภาพตอบสนองความต้องการของภาคอุตสาหกรรมได้ โดยบริษัทมีเป้าหมายในการสร้างนวัตกรรม เทคโนโลยีใหม่ การพัฒนาผลิตภัณฑ์ใหม่ จนถึงการสร้างความแตกต่างและมูลค่าเพิ่มให้กับผลิตภัณฑ์เนื้อสัตว์และผลิตภัณฑ์แปรรูปจากเนื้อสัตว์
นอกจากการพัฒนาอย่างยั่งยืนทางธุรกิจโดยการพัฒนาสินค้าใหม่ที่มีความแตกต่างและตรงกับความต้องการผู้บริโภคโดยอาศัยองค์ความรู้และนวัตกรรมที่ได้จากการวิจัยและพัฒนาแล้ว บริษัทยังคงดำเนินการต่อเนื่องในการเคลื่อนเข้าสู่ลูกค้าปลายทางมากขึ้น ได้แก่ โครงการปรุงสุก และความร่วมมือกับลูกค้าโมเดิร์น เทรดที่จะพัฒนาสินค้าใหม่ๆ ทั้งในประเทศและส่งออก เพื่อประโยชน์ของผู้บริโภคและการเติบโตทางธุรกิจอย่างยั่งยืน
 “ผมเชื่อมั่นว่าองค์ความรู้ที่เกิดขึ้นภายใต้ความร่วมมือนี้มีความสำคัญต่อบริษัทฯ เป็นอย่างยิ่งในการทำให้เกิดความยั่งยืนในการขยายธุรกิจแบบระยะยาว เพื่อให้มั่นใจว่าผลิตภัณฑ์ทั้งอาหารสัตว์และผลิตภัณฑ์จากเนื้อสัตว์รวมทั้งการเลี้ยงสัตว์ทำได้อย่างมีประสิทธิภาพมีคุณภาพและปลอดภัยต่อผู้บริโภค ขณะเดียวกันยังเป็นการสร้างคนรุ่นใหม่ให้ทีความรู้ที่สามารถปฏิบัติงานได้จริง และตรงตามความต้องการของอุตสาหกรรมการผลิตสัตว์ ซึ่งเป็นส่วนในแผนการสนับสนุนการขยายธุรกิจแบบยั่งยืน”นายเชิดศักดิ์กล่าว
บริษัทยังมีแผนอย่างต่อเนื่องในสร้างความร่วมมือทางวิชาการและงานวิจัยกับสถาบันการศึกษารวมถึงหน่วยงานอื่นๆของรัฐบาลด้านการส่งเสริมงานวิจัย บริษัทพร้อมจะเป็นส่วนหนึ่งในการสนับสนุนและร่วมมือในทำวิจัยเพราะองค์ความรู้และเทคโนโลยีมีการเปลี่ยนแปลงตลอดเวลา เพื่อให้เกิดองค์ความรู้รอบด้านที่เกี่ยวข้องกับการดำเนินธุรกิจของไทยฟู้ดส์รองรับการขยายตัว และการพัฒนาความแตกต่างของผลิตภัณฑ์ที่เข้าสู่ผู้บริโภค